Sportterrein van R15 m. 'manifestasie van ANC se munisipale verrotting' | Maroela Media
Jane Cowley (middel) en Helen Zille tydens 'n besoek aan die sportterein. (Foto: DA)
Die armoedige en substandaard sportterrein wat munisipale amptenare in Lesseyton aan gemeenskapslede oorhandig het, is 'n belediging vir die mense wat daar woon en dit is verwerp met die minagting wat dit verdien.
Só het Jane Cowley, DA-LPW en leier van die Enoch Mgijima-kiesafdeling, gesê nadat sy en Helen Zille, voorsitter van die DA se federale raad, Donderdag die sportterrein naby Queenstown in die Oos-Kaap besoek het.
Die Enoch Mgijima- plaaslike munisipaliteit het onder skerp kritiek deurgeloop nadat hy Maandag foto's van die splinternuwe Lesseyton-sportterrein gedeel het. Dié terrein het glo R15 miljoen gekos om op te rig. Die munisipaliteit het ná hewige kritiek die foto's verwyder.
Die munisipaliteit het egter kort daarna in nog 'n Facebook-plasing teruggekap en verduidelik wat die omvang van die projek behels het, waaronder die oprig van 'n 780 m lange palissade-omheining, asook die aanlê van 'n rugby- en sokkerveld, 'n atletiekveld, ablusiegeriewe en kleedkamers, 'n rioolstelsel en 'n staalpawiljoen.
Volgens Cowley het die DA al verskeie kere 'n beroep gedoen vir 'n forensiese ondersoek na die bestuur en prysstruktuur van munisipale infrastruktuurprojekte wat onrealisties hoog is, altyd vertragings ondervind en ook die gebruik van substandaard materiaal en vakmanskap uitgelig.
"Die sogenaamde sportterrein is weinig meer as steierwerk, 'n droë en harde veld, en rugbypale wat platgeval het. Die kleedkamers het ook geen lopende water nie en kan dus nie gebruik word nie."
"Die DA het professionele kundiges in die bedryf genader wat die koste van die bestaande struktuur in berekening gebring het. Volgens hulle is 'n baie ruim skatting van die werk en die bestaande strukture, met inagneming van die substandaard materiaal wat gebruik is, sowat R4,85 miljoen."
Cowley het gesê die DA sal aandring op 'n volledige forensiese oudit rakende die projek en dat die party aan Xolile Nqatha, Oos-Kaapse LUR vir samewerkende regering en tradisionele sake, sal skryf om vas te stel watter maatreëls daar is om partybeamptes, administrateurs en diensverskaffers wat saamspan om munisipale koffers te melk, strafregtelik aan te kla vir selfverryking.
Nqatha, wat vroeër 'n volledige verslag oor die aangeleentheid van die munisipaliteit versoek het, het ook Donderdag die sportterrein besoek. "Ek is nie 'n tegniese kenner nie, maar na gelang van wat ek gesien en gelees het, sal ek sê daar is geen waarde vir geld hier nie," het hy ná afloop van die besoek aan die media gesê.
"Daar moet verantwoording gedoen word oor die kwessie of behoorlike prosesse gevolg is by die aanstelling van die diensverskaffer en wat werklik gebeur het. Ons sal voortgaan met ons ondersoek en verseker dat daar gevolge is vir diegene wat hiervoor verantwoordelik is."
Nqatha het gesê dit is duidelik dat daar 'n vermorsing van belastingbetalersgeld was met die oprigting van die sportterrein.
Nee wat.Wat kan ons se ? Die skuldiges is seker lankal al weg en het al vergeet van die lekker bonus wat hulle hier gekry het.
Nou vra ek weer: Was die DA dan nie ook op die raad toe die beplanning en oprigting plaasgevind het nie. Waarom wag tot die geld vermors is en dan agterna kundiges inbring om 'n kosteberekening te doen. NEE DA, dit werk nie so nie. Dit maak julle MEDEPLIGTIG !!!
Mens raak al keelvol vir dieselfde storietjie…… dit word 'ondersoek' en dan sê hulle die skuldiges sal verantwoordelik gehou word. En dis die laaste van die storie en jy hoor nooit weer niks nie.
Soos ek al gesê het, ANC moet maar liewer bly by konstruksie van hoenderhokke. Die mense het geen standaard en waardes nie en dan probeer hulle dit nog regverdig ook.